[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 29.10.2009

COM(2009)595 окончателен

СЪОБЩЕНИЕ НА КОМИСИЯТА

Финансов пакет за преговорите за присъединяване с Хърватия

СЪОБЩЕНИЕ НА КОМИСИЯТА

Финансов пакет за преговорите за присъединяване с Хърватия

I. Въведение

В съобщението си от 5 ноември 2008 г. до Съвета и Европейския парламент със заглавие „Стратегия в областта на разширяването и основни предизвикателства 2008—2009 г.“ (COM(2008) 674 окончателен) Комисията посочи, че ако Хърватия запази цялостния напредък в подготовката си, Комисията ще представи през 2009 г. съобщение относно финансов пакет за присъединяването на страната.

Предвид на цялостния напредък, постигнат до този момент от Хърватия в преговорите за присъединяване, в настоящето съобщение на Комисията са представени основните елементи на финансов пакет за Хърватия, така че Съветът да може да обсъди тези въпроси към края на 2009 г. Въз основа на това впоследствие Комисията ще представи на Съвета проект на общи позиции за преговорите в областта на селското стопанство и развитието на селските райони, регионалната политика и координацията на структурните инструменти и финансовите и бюджетните разпоредби. Настоящето съобщение съдържа също така оценка на финансовото отражение на присъединяването на Хърватия в тези области на политиката.

За целите на настоящето съобщение се приема работната хипотеза, че Хърватия ще се присъедини към ЕС през януари 2012 г., което предполага, че са изпълнени условията за членство. Това включва наличието на необходимия капацитет за управление и контрол на финансовите инструменти на Общността[1]. Тъй като настоящата финансова рамка обхваща периода 2007—2013 г., финансовият пакет за Хърватия обхваща двегодишния период 2012—2013 г.

Очертаните в раздел II предложения на Комисията относно Хърватия се базират на съществуващите достижения на общностното право, както и на принципите и методологията, въз основа на които са изготвени финансовите пакети за преговорите с дванадесетте най-нови държави-членки. Това включва постепенно въвеждане в течение на десет години на преките плащания за селското стопанство и постепенно въвеждане в течение на две години на разходите за кохезионната политика, развитието на селските райони и Европейския фонд за рибарство. Тъй като понастоящем не съществува финансова рамка, която да включва 2014 г. — предполагаемата трета година след присъединяването на страната, Хърватия следва да бъде третирана наравно с останалите държави-членки по отношение на разходните позиции във финансовата рамка, които предстои да бъдат определени, считано от 2014 г.

Представените в настоящото съобщение цифри са изразени в текущи цени.

II. Общ проект за финансов пакет

Проектът по-долу е представен в съответствие с функциите в настоящата финансова рамка за 2007—2013 г.

Функция 1 — Устойчив растеж

1а — Конкурентоспособност за растеж и заетост

Основните разходни позиции по функция 1а „Конкурентоспособност за растеж и заетост“ са Седмата рамкова програма за научни изследвания (57 %), обучението през целия живот и „Еразмус Мундус“ (9 %) и трансевропейските мрежи в областта на енергетиката и транспорта (8,2 %)

Следва да се предвиди пълното участие на Хърватия в действията и програмите на Общността от момента на присъединяването на страната. В рамките на съществуващите действия и програми[2] в обхвата на функция 1а няма конкретни пакети за отделните страни и за да се гарантира, че няма негативно отражение върху съществуващото финансиране, предвидено за ЕС-27, ще е необходимо общо увеличение на бюджетните кредити по функция 1а. Въз основа на методологията[3], използвана за определяне на необходимото увеличение на наличните средства, за да може присъединяването на дванадесетте страни от петото разширяване да се вземе предвид във вътрешните политики, следва да се предвиди, че през първите две години след присъединяването на Хърватия ще е нужно допълнително финансиране в размер на 187,2 млн. EUR.

(в млн. EUR по текущи цени)

Функция 1а | 2012 г. | 2013 г. |

ЕС-27 | 14 203 | 15 433 |

Хърватия | 89,7 | 97,5 |

като % от ЕС-27 | 0,63 % | 0,63 % |

1б — Сближаване за растеж и заетост

Функция 1б „Сближаване за растеж и заетост“ обхваща структурните фондове (81 %) и Кохезионния фонд (19 %).

Отпусканите на държавите-членки средства за структурни действия се определят до голяма степен съгласно методологията и критериите, които произтичат от регламентите, регулиращи структурните фондове и Кохезионния фонд, в това число ограничаването на общия размер на финансирането по тези фондове до предварително определени горни граници спрямо общия национален БВП за дадена година.

Комисията смята, че за Хърватия следва да се изчисли общ финансов пакет за първите две години след присъединяването въз основа на подход, подобен на този, използван при присъединяването на дванадесетте най-нови държави-членки, включително постепенно въвеждане на разходите за структурни действия, което да отрази постепенното увеличаване на капацитета на Хърватия за усвояване на средства. Съответно се предвижда двегодишно постепенно въвеждане в размер на 60 % през 2012 г. и 80 % през 2013 г., като пълното въвеждане следва да се осъществи до 2014 г. Освен това една трета от общия двегодишен пакет следва да бъде отпуснат за Кохезионния фонд, за да се отразят значителните нужди, свързани с инфраструктурата в областта на транспорта и на околната среда.

Прилагането към Хърватия на настоящите критерии за отпускане на средства включва определянето на таван за общото финансиране по структурните фондове и Кохезионния фонд в размер на 3,524 % от БВП. При прилагането към Хърватия на процента на постепенно въвеждане, използван при петото разширяване, се получава таван в размер на 2,1 % от БВП през 2012 г. и 2,8 % от БВП през 2013 г. Съгласно член 8 от приложение II към Регламент (EO) № 1083/2006 тези тавани следва да включват вноските от частта на ЕЗФРСР, произлизаща от секция „Ориентиране“ на Европейския фонд за ориентиране и гарантиране на земеделието, и от Европейския фонд за рибарство.

Този подход следва да гарантира гладко постепенно въвеждане, отчитащо адекватно нивото на капацитета за усвояване. С оглед на третирането на държавите-членки от петото разширяване, както и на краткия двегодишен програмен период, в глава 22 „Регионална политика и координация на структурните инструменти“ може да се вземе предвид известна степен на гъвкавост в условията за изпълнение, по-специално относно големите проекти.

С оглед на това и въз основа на последните налични данни за БВП и прогнози за растежа средствата по структурните фондове и Кохезионния фонд възлизат общо на 2 205,1 млн. EUR през първите две години от членството на страната.

(в млн. EUR по текущи цени)

Функция 1б | 2012 г. | 2013 г. |

ЕС-27 | 52 425 | 54 188 |

Хърватия | 915,9 | 1 289,2 |

като % от ЕС-27 | 1,75 % | 2,38 % |

Ако се предположи, че средствата за Хърватия по структурните фондове и Кохезионния фонд се въведат напълно до 2013 г., това ще представлява сума от 1,612 млн. EUR и увеличение за функция 1б от 3 % на общите разходи на Общността в тази област.

Функция 2 — Опазване и управление на природните ресурси

Основните разходни позиции по функция 2 „Опазване и управление на природните ресурси“ са разходите, свързани с пазара, и преките плащания (73 %), развитието на селските райони (24 %), Европейският фонд за рибарство (1 %) и програмата за околната среда „Life +“ (0,6 %).

Разходи, свързани с пазара

По отношение на пазарните разходи в рамките на общата селскостопанска политика се предвижда, че достиженията на общностното право ще се прилагат в пълна степен към Хърватия от момента на присъединяването ѝ към Съюза.

Когато това е възможно, пазарните разходи са изчислени въз основа на настоящите производствени модели и на наличните статистически данни за Хърватия, като е използвана настоящата правна рамка за подкрепата в различните пазарни сектори.

Като отчита последните прогнози за селскостопанския пазар, Комисията смята, че за мерките за селскостопанския пазар в Хърватия през първите две години от членството на страната е необходим финансов пакет в размер на 45 млн. EUR.

Освен това средствата, необходими, за да се вземе предвид прилагането спрямо Хърватия на мерките, свързани с пазара на риба и рибни продукти, и на тези, свързани със здравето на животните и растенията, по функция 2, се изчисляват на 3 млн. EUR годишно.

Допълнителните разходи за пазарни мерки, необходими, за да се вземе предвид присъединяването на Хърватия, възлизат общо на 18 млн. EUR през 2012 г. и на 33 млн. EUR през 2013 г.

Преки плащания

Размерът на националния пакет за преки плащания, производствени квоти и други инструменти за управление на предлагането е определен въз основа на последните минали референтни периоди, за които има надеждни данни, в рамките на 2000—2007 г. Тъй като Хърватия е променила статистическия си метод през 2005 г., привеждайки го в съответствие с методологията на Евростат, а през 2004 г. не е извършено преброяване, като най-надеждни налични данни са използвани преразгледаните статистики за 2005—2007 г. Не са взети предвид минираните площи и селскостопанските площи, за които има подозрения, че са минирани, относно които Хърватия все още не е предоставила достатъчна информация.

Тези изчисления са направени в съответствие с подхода, използван при петото разширяване. Отчетени бяха също и неотдавнашните реформи на общата селскостопанска политика (ОСП).

В съответствие с подхода, възприет от ЕС по отношение на държавите-членки от петото разширяване, в позицията си CONF-HR 11/09 ЕС посочи, че въвеждането на преките плащания в Хърватия следва да се извърши в течение на десетгодишен период по следния график на увеличения на плащанията, изразени като процент от прилаганото по това време равнище на такива плащания в ЕС–15:

1-ва година след присъединяването: 25 %

2-ра година след присъединяването: 30 %

3-та година след присъединяването: 35 %

4-та година след присъединяването: 40 %

Впоследствие ще се прилагат увеличения от 10 %, така че да се достигне равнището на помощите в ЕС–15 по същото време.

Чрез въвеждане на преките плащания въз основа на процентни стъпки, а не в абсолютен размер, тези разпоредби ще дадат на Хърватия ясна перспектива за пълното прилагане на достиженията на общностното право в тази област.

Очакваните разходи за въвеждането по този начин на преките плащания в Хърватия през първите две години след присъединяването възлизат общо на 93,3 млн. EUR. През 2012 г. няма да се извършат никакви разходи, тъй като възстановяванията от бюджета на ЕС на разходите на държавите-членки по преките плащания за дадена година се извършват от бюджета за следващата година.

(в млн. EUR по текущи цени)

Функция 2 Разходи, свързани с пазара, и преки плащания | 2012 г. | 2013 г. |

ЕС-27 — подтаван на функция 2 преди трансфери и модулации | 48 093 | 48 574 |

Хърватия | 18,0 | 126,3 |

като % от ЕС-27 | 0,04 % | 0,26 % |

Ако се предположи, че през 2013 г. са налични 100 % от преките плащания, това ще съответства на 373 млн. EUR. Заедно с пазарните разходи това ще представлява увеличение от 0,83 % на общите разходи на Общността в рамките на подтавана на функция 2 в тази област.

Предвидените за Хърватия средства за разходи, свързани с пазара, и преки плащания ще трябва да се добавят към подтавана на функция 2 от финансовата рамка, както и към общата сума по функция 2.

Политика за развитие на селските райони

Що се отнася до политиката за развитие на селските райони, средствата са изчислени в съответствие с метода, използван при петото разширяване. Както при петото разширяване, общият пакет за развитие на селските райони се състои от две части, като първата произтича от секция „Гарантиране“ , а втората — от секция „Ориентиране“ .

Частта, произтичаща от секция „Гарантиране“ , е изчислена въз основа на относителните дялове на използваните селскостопански площи и заетостта в селското стопанство в Хърватия спрямо ЕС-12. Както при петото разширяване, размерът на бъдещата държава-членка също е взет предвид.

Частта, произтичаща от секция „Ориентиране“ , е основана на запазването за мерките за развитие на селските райони на същия процентен дял (14,11 %) от общия максимален пакет за кохезионната политика като приложения в случая на България и Румъния (вж. функция 1б по-горе).

За да се вземат предвид ограниченията, свързани с капацитета за усвояване, и за да се гарантира постоянното прилагане на политиката за развитие на селските райони към Хърватия, се предвижда двегодишно постепенно въвеждане в размер на 60 % през 2012 г. и 80 % през 2013 г., като пълното въвеждане следва да се осъществи до 2014 г. При прилагането на този подход се получава двегодишен пакет с общ размер от 483,1 млн. EUR.

(в млн. EUR по текущи цени)

Функция 2 Развитие на селските райони | 2012 г. | 2013 г. |

ЕС-27 преди трансфери и модулации | 12 717 | 12 715 |

Хърватия | 201,6 | 281,5 |

като % от ЕС-27 | 1,58 % | 2,2 % |

Ако се предположи, че мерките за развитие на селските райони се въведат напълно до 2013 г., това ще представлява сума от 352 млн. EUR, а разпределените за Хърватия средства ще представляват увеличение от 2,8 % на общите разходи на Общността в тази област.

Европейски фонд за рибарство

Предвижда се, че Хърватия ще участва пълноценно в Европейския фонд за рибарство от момента на присъединяването си. Посочените по-долу суми са изчислени съгласно точка 8 от приложение II към Регламент (ЕО) № 1083/2006. Приложен е същият процентен дял (1,64 %) от общия максимален пакет за кохезионната политика като този в случая на България и Румъния.

За да се вземат предвид ограниченията, свързани с капацитета за усвояване, се предвижда двегодишно постепенно въвеждане в размер на 60 % през 2012 г. и 80 % през 2013 г., като пълното въвеждане следва да се осъществи до 2014 г. При прилагането на този подход се получава двегодишен пакет с общ размер от 42,9 млн. EUR.

(в млн. EUR по текущи цени)

Функция 2 Европейски фонд за рибарство | 2012 г. | 2013 г. |

ЕС-27 | 672 | 688 |

Хърватия | 17,8 | 25,1 |

като % от ЕС-27 | 2,6 % | 3,6 % |

Ако се предположи, че средствата по Европейския фонд за рибарство се въведат напълно до 2013 г., това ще представлява сума от 31 млн. EUR, а разпределените за Хърватия средства ще представляват увеличение от 4,5 % на общите разходи на Общността в тази област.

Друга подкрепа в рамките на общата политика по рибарството

Освен средствата по Европейския фонд за рибарство се очаква, че за присъединяването на Хърватия ще е необходимо увеличение от 3 млн. EUR годишно за контрола и прилагането на общата политика по рибарството (ОПР) и за събирането на данни в рамките на т.нар. втори инструмент в подкрепа на ОПР (Регламент (ЕО) № 861/2006).

„Life +“

Следва да се предвиди пълното участие на Хърватия в програмата на Общността „Life +“ от момента на присъединяването на страната. По тази програма няма предварително определени конкретни пакети по страни и за да се гарантира, че няма негативно отражение върху съществуващото финансиране, предвидено за ЕС-27, ще е необходимо общо увеличение на настоящия пакет. Въз основа на методологията, използвана за определяне на необходимото увеличение на наличните средства, за да може присъединяването на дванадесетте страни от петото разширяване да се вземе предвид във вътрешните политики, следва да се предвиди, че през първите две години след присъединяването на Хърватия ще е нужно допълнително финансиране в размер на 5 млн. EUR.

Функция 3 — Гражданство, свобода, сигурност и правосъдие

Основните разходни позиции по функция 3 „Гражданство, свобода, сигурност и правосъдие“ са мерките за солидарност и управление на миграционните потоци (31 %), финансирането на децентрализираните агенции (17 %) и програмата „Младежта в действие“ (8 %).

3а — Свобода, сигурност и правосъдие

За повечето действия и програми по тази функция не съществуват конкретни пакети за отделните страни. За да се гарантира обаче, че няма негативно отражение върху съществуващото финансиране, предвидено за ЕС-27, ще е необходимо общо увеличение на настоящите пакети. Въз основа на методологията, използвана за определяне на необходимото увеличение на наличните средства, за да може присъединяването на дванадесетте страни от петото разширяване да се вземе предвид във вътрешните политики, следва да се предвиди, че през първите две години след присъединяването на Хърватия ще е нужно допълнително финансиране в размер на 8,4 млн. EUR (2012 г. — 4 млн. EUR, 2013 г. — 4,4 млн. EUR) за разходните области по функция 3а, в които не се определят конкретни пакети за отделните страни.

Също така следва да се предвидят конкретни за всяка държава средства за следните инструменти по функция 3а „Свобода, сигурност и правосъдие“:

- Европейски фонд за интеграция на граждани на трети страни

825 млн. EUR са предвидени за периода 2007—2013 г., от които 768 млн. EUR се разпределят между държавите-членки въз основа на обективни критерии, изразяващи броя на законно пребиваващите граждани на трети страни. Прилагането на тези критерии[4] към Хърватия води до определянето на национален пакет от 1,3 млн. EUR през 2013 г.

- Европейски бежански фонд

628 млн. EUR са предвидени за периода 2008—2013 г., от които 566 млн. EUR се разпределят между държавите-членки въз основа на обективни критерии, свързани с броя на лицата, търсещи убежище, и на лицата, ползващи се от международна закрила, които трябва да се интегрират (бежанци, лица, ползващи се от субсидиарна закрила). Прилагането на тези критерии към Хърватия води до определянето на национален пакет от 1 млн. EUR през 2013 г.

- Ф онд за връщане

676 млн. EUR са предвидени за периода 2008—2013 г., от които 629 млн. EUR се разпределят между държавите-членки въз основа на обективни критерии, изразяващи броя на гражданите на трети страни, по отношение на които се прилагат или са били приложени мерки за връщане. Прилагането на тези критерии към Хърватия води до определянето на национален пакет от 1 млн. EUR през 2013 г.

Инструмент за подпомагане изпълнението на Шенгенското споразумение

Подобно на това, което бе договорено при петото разширяване, следва да се предвиди инструмент за подпомагане изпълнението на Шенгенското споразумение като временна мярка за посрещане на специфични нужди от инвестиции за поддържане и укрепване на външните граници на Европейския съюз, включващ в състава си Хърватия, както и за последиците от евентуалното присъединяване на Хърватия към Шенгенската система. Въз основа на методологията, използвана за определяне на средствата, предоставени на държавите бенефициери при петото разширяване, за първите две години след присъединяването на Хърватия следва да се предвиди пакет в размер на 120 млн. EUR (2012 г. — 60 млн. EUR, 2013 г. — 60 млн. EUR). Условията за прилагане ще бъдат разгледани в глава „Други въпроси“. Предвид на предложеното предоставяне на Хърватия на Инструмент за подпомагане изпълнението на Шенгенското споразумение, за страната не се предвиждат средства по Фонда за външните граници през 2012 и 2013 г.

3б — Гражданство

Както при функция 3а, в настоящите разходни области без конкретни пакети за отделните страни ще е необходимо общо увеличение, за да се гарантира, че няма негативно отражение върху съществуващото финансиране по функция 3б, предвидено за ЕС-27. Следователно за тази цел са нужни допълнителни средства в размер на 8,9 млн. EUR през първите две години след присъединяването на Хърватия (2012 г. — 4,4 млн. EUR, 2013 г. — 4,5 млн. EUR).

- Преходен инструмент за институционално изграждане

В хода на преговорите за присъединяване, в редовните доклади и в партньорствата за присъединяване като изключително важна за присъединителния процес бе определена необходимостта от създаване на адекватни административни и съдебни структури и от укрепване на административния и съдебния капацитет, които да гарантират доброто прилагане на достиженията на общностното право. Ето защо за Хърватия следва да се отпуснат допълнителни средства в подкрепа на мерките за институционално изграждане след присъединяването, подобни на договорените при петото разширяване, по-специално чрез използването на т.нар. преходен инструмент. За тази цел следва да се предоставят общо 29 млн. EUR. Условията за прилагане на преходния инструмент за институционално изграждане ще бъдат разгледани в глава „Други въпроси“. В този контекст ще се обърне особено внимание на осигуряването на необходимото допълване с предвидената по Европейския социален фонд подкрепа за административна реформа и развитието на институционалния капацитет.

(в млн. EUR по текущи цени)

Функция 3 — Гражданство, свобода, сигурност и правосъдие | 2012 г. | 2013 г. |

ЕС-27 | 2 105 | 2 376 |

Хърватия | 97,4 | 72,2 |

като % от ЕС-27 | 4,6 % | 3 % |

Функция 4 — ЕС — фактор от световно значение

По тази функция не се предвиждат конкретни разходи за отделните страни по отношение на поемането на задължения. Не е необходимо увеличение на общите разходи на ЕС в тази област, за да се вземе предвид присъединяването на Хърватия. От момента на присъединяването си към ЕС Хърватия повече няма да отговаря на условията за финансиране от Инструмента за предприсъединителна помощ по тази функция.

Функция 5 — Администрация

Както при новите държави-членки от петото разширяване, може да се приеме, че няма да има административни разходи, специално заделени за Хърватия. Вследствие на присъединяването на Хърватия обаче ще са необходими допълнителни административни разходи, по-специално във връзка с по-големите нужди от устен и писмен превод. Очаква се през първите две години от членството на Хърватия в ЕС да възникнат допълнителни административни разходи в размер на 122 млн. EUR.

(в млн. EUR по текущи цени)

Функция 5 Администрация | 2012 г. | 2013 г. |

ЕС-27 | 8 670 | 9 095 |

Хърватия | 45 | 77 |

като % от ЕС-27 | 0,52 % | 0,85 % |

Функция 6 — Компенсации

При петото разширяване бяха одобрени две извънредни позиции в полза на новите държави-членки в рамките на общата функция „Компенсации“. Първата позиция бе наречена „временна бюджетна компенсация“, а втората — „инструмент за улесняване на бюджетните парични потоци“.

Предвид на цялостното равнище на икономическо развитие на страните, които по това време все още бяха страни кандидатки, при петото разширяване бе приет принципът, че през първите години след присъединяването си никоя нова държава-членка не трябва да се оказва в по-лошо нетно бюджетно състояние в сравнение със състоянието, в което се е намирала през годината преди присъединяването като бенефициер на предприсъединителни фондове. В четири случая бе преценено, че ще е налице такова бюджетно състояние. Ето защо на съответните четири държави-членки бе предоставена временна бюджетна компенсация .

За да се смекчат последиците от пълното прилагане на правилата за собствените ресурси към новите държави-членки от момента на присъединяването им и от разликата във времето между поемането на задължения за бюджетни кредити и действителното им плащане, особено през първата година след присъединяването, на разположение на всички нови държави-членки от петото разширяване бе предоставен специален временен инструмент за улесняване на бюджетните парични потоци , който да подобри тяхното нетно бюджетно състояние.

В съответствие с договореното за страните от петото разширяване се предвижда правилата за собствените ресурси да се прилагат за Хърватия в пълна степен от първата година след присъединяването на страната.

Въз основа на равнището на разходите в полза на Хърватия, предвидено в настоящото съобщение, бе преценено, че през първите години след присъединяването си Хърватия няма да се окаже в по-лошо нетно бюджетно състояние в сравнение със състоянието, в което се намира през годината преди присъединяването като бенефициер на предприсъединителни фондове. Следователно не се предлага временна бюджетна компенсация в поза на Хърватия.

Що се отнася до инструмента за улесняване на бюджетните парични потоци, въз основа на методологията, използвана при петото разширяване, Комисията предлага следните суми: 2012 г. — 170,4 млн. EUR, 2013 г. — 32,4 млн. EUR.

(в млн. EUR по текущи цени)

Функция 6 Компенсации | 2012 г. | 2013 г. |

ЕС-27 | N/A | N/A |

Хърватия | 170,4 | 32,4 |

**

Финансовото отражение на посочените по-горе предложения за период от две години е изложено в приложението към документа. В резюме, за да се вземе предвид присъединяването на Хърватия, за 2012 г. са предвидени бюджетни кредити за поети задължения в размер на общо 1,561 млн. EUR. Това съответства на 1,06 % от общите поети задължения за ЕС-27 във финансовата рамка за същата година. През 2013 г. са предвидени общо 2,007 млн. EUR бюджетни кредити за поети задължения. Това представлява 1,32 % от общите поети задължения за ЕС-27 през 2013 г.

Представени са също така разчети за равнището на плащанията, произтичащи от тези нови разходи. Тези разчети са изчислени въз основа на адаптираната към настоящите правила методология, използвана за петото разширяване.

Финансовото отражение на присъединяването на Хърватия върху ЕС-27 ще бъде смекчено от очакваната вноска на Хърватия в бюджета на ЕС в рамките на собствените ресурси. Прогнозният размер на тази вноска е 609 млн. EUR през 2012 г. и 647 млн. EUR през 2013 г.

За онагледяване, ако се предположи, че всички разходи в полза на Хърватия се въведат напълно до 2013 г., годишните разходи за бюджета на ЕС, свързани с присъединяването на Хърватия, ще възлязат на около 2,600 млн. EUR. Тази сума представлява 1,7 % от общите разходи на ЕС, предвидени за 2013 г.

III. Коригиране на финансовата рамка за 2007—2013 г. с цел отчитане на присъединяването на Хърватия

За да се вземат предвид резултатите от преговорите за присъединяване и от присъединяването на Хърватия, ще е необходимо да се коригира настоящата финансова рамка за 2007—2013 г.

В член 29 от настоящото Междуинституционално споразумение между Европейския парламент, Съвета и Комисията за бюджетната дисциплина и доброто финансово управление[5] е предвидено, че ако към Европейския съюз се присъединят нови държави-членки през периода на финансовата рамка, Европейският парламент и Съветът по предложение на Комисията и в съответствие с точка 3[6] съвместно коригират финансовата рамка, за да отчетат разходните изисквания в резултат от преговорите за присъединяване.

В таблицата по-долу е посочено необходимото увеличение на разходите по функции, за да се вземе предвид присъединяването на Хърватия през първите две години от членството на страната:

ПРИЛОЖЕНИЕ I Финансов пакет за Хърватия

(млн. EUR, текущи цени)

2012 г. | 2013 г. | Общо |

Бюджетни кредити за поети задължения |

1. Устойчив растеж | 1 005,6 | 1 386,7 | 2 392,3 |

1а. Конкурентоспособност за растеж и заетост | 89,7 | 97,5 | 187,2 |

1б. Сближаване за растеж и заетост | 915,9 | 1 289,2 | 2 205,1 |

2. Опазване и управление на природните ресурси | 242,8 | 438,5 | 681,3 |

От които разходи, свързани с пазара, и преки плащания | 18,0 | 126,3 | 144,3 |

3. Гражданство, свобода, сигурност и правосъдие | 97,4 | 72,2 | 169,6 |

3а. Свобода, сигурност и правосъдие | 64,0 | 67,7 | 131,7 |

3б. Гражданство | 33,4 | 4,5 | 37,9 |

4. ЕС — фактор от световно значение | - | - | - |

5. Администрация | 45,0 | 77,0 | 122,0 |

6. Компенсации | 170,4 | 32,4 | 202,8 |

Общо бюджетни кредити за поети задължения (Хърватия) | 1 561,2 | 2 006,8 | 3 568,0 |

Общо бюджетни кредити за поети задължения ЕС-27 | 147 210 | 151 976 |

Допълнителни разходи, свързани с Хърватия, като дял от ЕС-27 | 1,06 % | 1,32 % |

Бюджетни кредити за плащания * | 985,1 | 1 001,4 | 1 986,5 |

* Въз основа на посочените по-горе разходни категории и на адаптираната към настоящите правила методология, приложена при петото разширяване.

[1] Освен това, с цел да се вземат всички подходящи мерки за защита на финансовите интереси на Общността, Комисията възнамерява да предложи включването на предпазни разпоредби в договора за присъединяване.

[2] С изключение на средствата за извеждане от експлоатация на ядрени съоръжения за Литва, Словакия и България.

[3] Приложена е формула, основана на комбинацията 50 % население и 50 % БВП за ЕС-27.

[4] В правните основания на Европейския фонд за интеграция на граждани на трети страни, Европейския бежански фонд и Европейския фонд за връщане не се предвиждат разходи през първата година след присъединяването за страните, присъединили се към ЕС през периода 2007—2013 г.

[5] 2006/C 139/01, 14 юни 2006 г.

[6] Точка 3 гласи: „Настоящото споразумение не променя съответните бюджетни правомощия на институциите съгласно Договорите. При позоваването на настоящата точка Съветът ще действа с квалифицирано мнозинство, а Европейският парламент — с мнозинство от своите членове и три пети от подадените гласове в съответствие с правилата за гласуване, посочени в член 272, параграф 9, пета алинея от Договора за създаване на Европейската общност“.